《再和蔡八十约归》
宋代·周行己

闻说寻山意已清，况逢佳客作山行。百年心事同杯酒，万里春风出帝城。

秋燕欲归栖集稳，春鸥无事往来轻。风流定是输陶谢，应笑痴人似步兵。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。